- Jeg elsker at bo i Danmark.

Sådan siger Manas Mani, der kommer fra Indien og har valgt at blive i Danmark og arbejde, efter han blev færdig med sin kandidat i Innovation og Entrepreneurship på Aalborg Universitet for et år siden. Han har boet i Danmark i tre år.

Og det er rigtig godt, når højuddannede som Manas Mani bliver boende i Danmark efter de har færdiggjort deres uddannelser.

Danmark skal fastholde kandidater

Hvis Danmark formår at fastholde og tiltrække 1000 internationale studerende i Danmark, vil det give et plus i de offentlige budgetter på 750 millioner kroner om året. Det viser beregninger fra Ministeriet for Forskning, Innovation og videregående uddannelser.

Og det er måske ikke et urealistisk mål. En spørgeundersøgelse foretaget af organisationen Youth Goodwill Ambassadors, der er en forening for universitetsstuderende i Danmark, viser at det er muligt at holde på de udenlandske universitetsstuderende.

49 procent af 228 adspurgte internationale studerende svarer i en ny undersøgelse, at de allerede nu, hvor de netop er ankommet til Danmark, planlægger at blive efter endt uddannelse.

Vigtigt at få højtuddannede til Danmark

Det er vigtigt for det danske samfund at tiltrække højtuddannede fra andre lande til Danmark, men også at få dem til at blive i landet.

- I fremtiden kommer vi til at have brug for højtuddannet arbejdskraft, og der kan kandidater fra udlandet komme til at spille en vigtig rolle og gøre en stor forskel, siger Morten King-Grubert.

Han er formand for fra Copenhagen Capacity, der står i spidsen for Youth Goodwill Ambassador Corps, som er et netværk af 350 udvalgte udenlandske studerende, der frivilligt promoverer Danmark som studie- og arbejdsland i deres hjemlande.

Livskvalitet og godt studiemiljø

Konkurrencen om de talentfulde studerende er hård. Youth Goodwill Ambassadors undersøgelse viser, at de studerende i Danmark også har søgt om at komme til andre lande. USA, England, Sverige og Tyskland er nogle af de populære lande.

- Konkurrencen er benhård, men de to ting, som vægter højt i forhold til at vælge Danmark er, at vi har et højt niveau på universiteterne. Og så vores liv her. Man kan både have et godt studieliv og et godt liv ved siden af, siger Morten King-Grubert.

Det bakker indiske Manas Mani op om. Han valgte at blive i Danmark efter studierne, fordi han blev tilbudt et job i Nordea.